Fuglaflensa greindist í átta sýnum af fimmtán sem tekin voru úr villtum fuglum í vikunni. Sérfræðingur hjá Matvælastofnun segir að þetta þurfi ekki að þýða að hún verði útbreidd á meðal alifugla.
Það þarf ekkert að vera ef góðar smitvarnir eru viðhafðar
Segir Brigitte Brugger sérgreinadýralæknir hjá Matvælastofnun. Fuglaflensa greindist í fleiri villtum fuglum í vikunni. Ljóst er að veiran er nú orðin útbreidd í villtum fuglum hér á landi og smithætta há en fuglaflensuveirur af gerðinni H5 greindust í átta sýnum af fimmtán sem tekin voru úr villtum fuglum í vikunni víðs vegar um landið.
Það sem verður líka að gera sér grein fyrir er að við erum núna eins og er að vakta fuglaflensu í villtum fuglum sem veikast af veruni og drepast. Það eru fjölmargar fuglategundir sem geta borið veiruna með sér án þess að veikjast, sem eru heilbrigðir smitberar.
Þetta verði fuglaeigendur að hafa í huga, smithættan frá villtum fuglum sé mjög mikil þessa stundina. Komi smit upp hjá alifuglahópi þarf að grípa inn sem allra fyrst með aflífun til að hindra frekari útbreiðslu. Brigitte segir Matvælastofnun binda vonir við að á að þetta verði ekki skæður faraldur hérlendis.
Við vonum það ekki af því við erum sem betur fer á strjábýlu landi og yfirleitt eru alifuglabúin ekki þétt saman. Við teljum allavega að hér hjá okkur á íslandi að mestar líkur á smiti í alifuglabúum er frá villtum fuglum.

Fuglaflensa er orðin útbreidd meðal villtra fugla hér á landi en hún greindist víðs vegar um landið í vikunni. Matvælastofnun vonar að veiran verði ekki skæð í alifuglum. 